Call Options...ใกล้ตัวกว่าที่คิด
ในคอลัมน์นัดพบอนุพันธ์ฉบับก่อนๆ ได้เคยนำเสนอความหมายของ Options ทั้งที่เป็น Call Options และ Put Options ในเบื้องต้น ว่าคืออะไร เพื่อให้ผู้อ่านเข้าใจลักษณะของ Options แต่ละประเภทชัดเจนขึ้น ในสัปดาห์นี้จะขอนำเรื่องราวของ Call Options มาให้ฟังเพิ่มขึ้นนะครับ
11 ม.ค. 2556

ในคอลัมน์นัดพบอนุพันธ์ฉบับก่อนๆ ได้เคยนำเสนอความหมายของ Options ทั้งที่เป็น Call Options และ Put Options ในเบื้องต้น ว่าคืออะไร เพื่อให้ผู้อ่านเข้าใจลักษณะของ Options แต่ละประเภทชัดเจนขึ้น ในสัปดาห์นี้จะขอนำเรื่องราวของ Call Options มาให้ฟังเพิ่มขึ้นนะครับ
Call Options คือ สัญญาสิทธิในการซื้อสินค้าอ้างอิงในอนาคต ที่ระดับราคาที่ตกลงกันตั้งแต่วันที่ทำสัญญาที่เรียกว่า “ราคาใช้สิทธิ” โดยผู้ซื้อ Call Options จะใช้สิทธิซื้อสินค้าอ้างอิงกับผู้ขาย Options ในวันที่สัญญาครบกำหนดอายุ หรือวันอื่นๆ ตามที่ตกลงกันไว้ในสัญญา
จากความหมายข้างต้นอาจฟังดูเหมือนว่า Call Options มีความซับซ้อน แต่ในความเป็นจริงแล้ว ผู้ลงทุนหลายท่านก็เคยทำสัญญาที่มีลักษณะคล้ายกับ Call Options กันมาแล้ว อย่างเช่น การจองซื้อ บ้านหรือคอนโด ก็เป็นการซื้อ Call Options เช่นกัน
เพื่อให้ง่ายต่อการทำความเข้าใจ ขอใช้กรณีการซื้อคอนโดเป็นตัวอย่างนะครับ สมมติว่ามีบริษัทอสังหาริมทรัพย์รายหนึ่งเปิดโครงการขายคอนโดในราคาห้องละ 2 ล้านบาท โดยคาดว่าคอนโดจะสร้างเสร็จในอีก 1 ปีข้างหน้า
ผู้ที่เข้ามาจองคอนโด คาดว่าราคาห้องจะปรับเพิ่มสูงกว่า 2 ล้านบาทในอนาคต จึงพร้อมจะเข้ามาจองคอนโดในวันนี้ เพื่อที่จะมีสิทธิซื้อคอนโดในอีก 1 ปีข้างหน้าในราคา 2 ล้านบาท ซึ่งเมื่อจองไปแล้ว หากราคาคอนโดปรับขึ้น ผู้จองคอนโดก็ไม่จำเป็นต้องรอให้ครบ 1 ปีเพื่อรับมอบคอนโดแล้วค่อยนำมาขายต่อ แต่สามารถขายใบจองคอนโดให้คนอื่นต่อได้ทันที เพราะราคาใบจองคอนโดก็จะปรับขึ้นตามราคาคอนโดที่เพิ่มขึ้น
ในกรณีกลับกัน หากต่อมาทราบว่าคอนโดดังกล่าวอยู่ในพื้นที่น้ำท่วม และทำให้ราคาคอนโดตกเหลือเพียง 1.5 ล้านบาท ใบจองดังกล่าวก็จะไม่มีมูลค่า เนื่องจากราคาที่จะซื้อคอนโดโดยใช้ใบจองมีค่าสูงกว่าการซื้อคอนโดโดยตรงโดยไม่ใช้ใบจอง ผู้จองคอนโดตั้งแต่ตอนแรก ก็สามารถปล่อยให้ใบจองหมดอายุไปก็ได้ (ในที่นี้ ผมขออนุญาตสมมติให้ไม่มีการจ่ายเงินดาวน์ระหว่างทาง เพื่อความง่ายในการทำความเข้าใจนะครับ)
จากข้างต้น จะเห็นได้ว่าการจองคอนโด จะได้ใบจองมา ซึ่งก็เหมือนกับการซื้อ Call Options โดยผู้ขาย Call Options ก็คือ โครงการอสังหาริมทรัพย์ สินค้าอ้างอิงในที่นี้ก็คือ ห้องชุดในโครงการ ราคาใช้สิทธิ ก็คือ ราคาคอนโดตามใบจองที่ 2 ล้านบาท และอายุของ Call Options ก็เทียบได้กับระยะเวลา 1 ปีที่โครงการระบุให้มาใช้สิทธิตามใบจอง
เมื่อถึงเวลาที่ใช้สิทธิซื้อคอนโด หากราคาตลาดต่ำกว่าราคาใช้สิทธิที่ระบุไว้ในใบจอง ผู้ที่ถือใบจองก็สามารถเลือกที่จะใช้สิทธิซื้อคอนโดหรือไม่ใช้สิทธิก็ได้ แต่หากผู้ถือใบจองเลือกใช้สิทธิ โครงการอสังหาริมทรัพย์ก็ต้องขายห้องชุดให้กับผู้ถือใบจองตามที่ตกลงไว้ เปรียบเหมือน ผู้ถือ Call Options ที่เมื่อครบกำหนดอายุ ผู้ถือสามารถเลือกใช้สิทธิหรือไม่ก็ได้ แต่หากเลือกใช้สิทธิ ผู้ขาย Call Options ก็ต้องยอมให้ผู้ซื้อใช้สิทธิเสมอ
อย่างไรก็ดี กรณีตัวอย่างการซื้อใบจองคอนโดยังมีบางประเด็นที่แตกต่างไปจาก Call Options อยู่บ้าง อย่างเช่น ใบจองคอนโดมีจำนวนจำกัดตามจำนวนห้อง โดยมีคนขายคนแรกคือโครงการอสังหาริมทรัพย์ ในขณะที่ Call Options มีจำนวนไม่จำกัด เพราะเกิดจากการจับคู่ราคาของผู้ซื้อและผู้ขาย และราคาคอนโดมักจะไม่ค่อยเคลื่อนไหวขึ้นลงทุกวันเหมือนกับหุ้น ราคาใบจองคอนโดจึงไม่ได้เพิ่มลดตลอดเหมือนราคา Options ซึ่งในครั้งต่อๆ ไป นัดพบจะนำรายละเอียดของ Options มาเล่าให้ฟังกันเพิ่มเติมนะครับ